**Predkladacia správa**

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich   
s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) v súlade s Plánom legislatívnych úloh vlády Slovenskej republiky na rok 2022 a Programovým vyhlásením vlády Slovenskej republiky na roky 2021 až 2024, v ktorom sa vláda Slovenskej republiky zaviazala podniknúť všetky potrebné kroky k vybudovaniu a fungovaniu detenčného ústavu a detenčného ústavu pre mladistvých.

K predkladanému návrhu zákona bolo v rámci rezortu zdravotníctva zriadených viacero odborných pracovných skupín pozostávajúcich z nominantov Ministerstva zdravotníctva Slovenskej republiky, Ministerstva spravodlivosti Slovenskej republiky a Zboru väzenskej a justičnej stráže a zástupcov odbornej verejnosti.

Základným cieľom navrhovanej právnej úpravy je ustanoviť rozsah a podmienky poskytovania zdravotnej starostlivosti osobám v detencii v rámci osobitného liečebného režimu zabezpečovaného detenčným ústavom alebo detenčným ústavom pre mladistvých ako zariadením ústavnej zdravotnej starostlivosti.

V záujme dosiahnutia uvedeného cieľa sa navrhuje, aby detenčný ústav a detenčný ústav pre mladistvých poskytovali ústavnú zdravotnú starostlivosť v nepretržitej prevádzke tak, aby mohol byť naplnený účel detencie, ktorým je okrem ochrany spoločnosti aj potenciálne zlepšenie zdravotného stavu osoby vo výkone detencie. To je možné len pri kontinuálnej liečbe pod odborným dohľadom zdravotníckych pracovníkov so získanou špecializáciou. Poskytovaním zdravotnej starostlivosti je možné podľa potreby zabezpečiť kontinuálne podávanie liekov a promptne zvládať situácie vyžadujúce si liečebný zásah, včasne reflektovať a reagovať na akútne zhoršenie zdravotného stavu a eliminovať problémy spojené s dostupnosťou potrebných liekov.

Ďalej sa upravuje, obdobne ako pri psychiatrických oddeleniach, výnimka zo zákazu fajčenia v zdravotníckych zariadeniach, dohľad Úradu pre dohľad nad zdravotnou starostlivosťou nad poskytovaním zdravotnej starostlivosti v detenčnom ústave a v detenčnom ústave pre mladistvých v rámci osobitného liečebného režimu a zákaz klinického skúšania zdravotníckej pomôcky na osobách vo výkone detencie.

V súvislosti so zavedením poskytovania zdravotnej starostlivosti sa precizuje definícia osobitného liečebného režimu, okruh zdravotníckych pracovníkov oprávnených poskytovať zdravotnú starostlivosť v detenčnom ústave a v detenčom ústave pre mladistvých a vymedzuje sa vzťah k poskytovaniu zdravotnej starostlivosti mimo osobitného liečebného režimu.

Vzhľadom na dĺžku legislatívneho procesu sa navrhuje účinnosť návrhu zákona od 1. novembra 2022.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania v dňoch od 27. 04. 2022 do 17. 05. 2022, v rámci ktorého bolo uplatnených 20 pripomienok, z tohto štyri pripomienky boli zásadné. Akceptované pripomienky sú v predloženom návrhu zákona zapracované. Pripomienkujúce orgány, ktoré svoje pripomienky k návrhu zákona nezaslali, sú uvedené vo vyhodnotení pripomienkového konania, ktoré je súčasťou predloženého materiálu.

Návrh zákona sa predkladá s rozporom s Ministerstvom financií Slovenskej republiky, ktorý sa nepodarilo odstrániť ani na základe rozporového konania. Zásadná pripomienka uplatnená Ministerstvom financií Slovenskej republiky sa týka spôsobu financovania zdravotnej starostlivosti poskytovanej v detenčnom ústave zo zdrojov verejného zdravotného poistenia, a to prostredníctvom konkrétnej vhodnej formy financovania. Predkladateľ nesúhlasí s navrhovaným spôsobom financovaním zdravotnej starostlivosti poskytovanej v detenčnom ústave z prostriedkov verejného zdravotného poistenia, nakoľko úhrada za výkony poskytovaná zdravotnými poisťovňami nepokryje náklady na poskytovanú zdravotnú starostlivosť a služby súvisiace s poskytovaním zdravotnej starostlivosti v detenčnom ústave.